“นอร์ทอีส รับเบอร์” ตั้ง APM เป็นที่ปรึกษาฯ พร้อมยื่นไฟลิ่งมิ.ย.นี้
“นอร์ทอีส รับเบอร์" ผู้ผลิตและจำหน่ายยางแผ่นรมควัน ตั้ง APM เป็นที่ปรึกษาฯ เตรียมยื่นไฟลิ่ง มิ.ย. เพื่อเสนอขายหุ้น IPO ใช้ขยายกำลังการผลิต
22 พ.ค. 2561

บริษัท นอร์ทอีส รับเบอร์ จำกัด แต่งตั้งบริษัท แอสเซท โปร แมแนจเม้นท์ จำกัด (APM) เป็นที่ปรึกษาทางการเงิน เพื่อเตรียมความพร้อมในการเข้าจดทะเบียนในตลาดหลักทรัพย์แห่งประเทศไทย รวมถึงการจัดโครงสร้างธุรกิจ และโครงสร้างทางการเงิน ให้มีความเหมาะสม เพื่อเพิ่มศักยภาพและโอกาสทางด้านธุรกิจ
อนึ่ง นอร์ทอีส รับเบอร์ เป็นผู้ผลิตและจำหน่ายยางแผ่นรมควัน (Ribbed Smoked Sheet : RSS) ยางแท่ง (Standard Thai Rubber: STR) และยางผสม (Mixture Rubber) เพื่อจำหน่ายให้กับผู้ผลิตในอุตสาหกรรมยานยนต์ รวมไปถึงกลุ่มผู้ค้าคนกลางทั้งในและต่างประเทศ เช่น จีน สิงคโปร์ และมาเลเซีย สำหรับยางแปรรูปส่วนใหญ่จะนำไปใช้เป็นวัตถุดิบที่สำคัญในอุตสาหกรรมยานยนต์ นอกจากนี้ยังใช้เป็นวัตถุดิบในการผลิตกลุ่มผลิตภัณฑ์ยางที่ใช้ในงานวิศวกรรม เช่น สายพาน ท่อยาง และกลุ่มผลิตภัณฑ์ยางอื่นๆ เป็นต้น
ทั้งนี้ บริษัทมีสัดส่วนการจำหน่ายสินค้าให้แก่ลูกค้าในประเทศประมาณ 60% และส่งออกต่างประเทศประมาณ 40 % ของยอดขายทั้งหมด
ด้าน นายสมภพ ศักดิ์พันธ์พนม ประธานกรรมการ บริษัท แอสเซท โปร แมเนจเม้นท์ จำกัด หรือ APM ในฐานะที่ปรึกษาทางการเงินของ กล่าวว่า บริษัท นอร์ทอีส รับเบอร์ จำกัด อยู่ระหว่างการดำเนินการปรับโครงสร้างบริษัทฯ รวมถึงการเตรียมความพร้อมต่างๆ คาดว่าจะยื่นแบบแสดงรายการข้อมูลการเสนอขายหลักทรัพย์ (Filing) ต่อสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ในเดือน มิ.ย.นี้ เพื่อเสนอขายหุ้นเพิ่มทุนต่อประชาชนทั่วไปครั้งแรก (IPO) ระดมทุนมาใช้ในการขยายกำลังการผลิต